Reeds in die 7de eeu was daar 'n nedersetting in die gebied wat nou Dhaka is. Die klein gebied is regeer deur die Boeddhistiese koninkryk Kamarupa en die Pala-ryk voordat die oorheersing in die 9de eeu oorgedra is na die Hindoe Sena-dinastie. Die naam is moontlik afgelei van die Dhakeshwari-tempel wat in die 12de eeu deur Ballal Sena gestig is. Die stad self het bestaan uit 'n paar marksentrums soos Lakshmi Bazar, Shankhari Bazar, Tanti Bazar, Patuatuli, Kumartuli, Bania Nagar en Goal Nagar. Na die val van die Sena-ryk, is Dhaka agtereenvolgens regeer deur die Sultanaat van Bengale, onderbreek deur goewerneurs van die Sultanaat van Delhi.
Van 1608 tot 1704 was dit die hoofstad van Bengale. Voordat die stad in 1765 onder die gesag van die Verenigde Koninkryk was, was Dhaka 'n handelsentrum vir die Britte, Franse en Nederlanders. Op 8 Augustus 1874 is die fondamentsteen gelê vir 'n watervoorsieningsnetwerk.